
Tisztelt Képviselő-testület!

A Képviselő-testület 2015-ben elfogadott programja az előző ciklusokhoz hasonlóan a foglalkoztatás, gazdaságfejlesztés terén új munkahelyek létrehozásának támogatását, a meglévő munkahelyek lehetőség szerinti megtartásának, a megváltozott munkaképességűek foglalkoztatásának elősegítését, valamint a hátrányos helyzetű, tartós munkanélküliek foglalkoztatása érdekében a közfoglalkoztatás biztosítását tűzte ki célul az önkormányzat számára. 

A beszámoló részét képező Jász-Nagykun-Szolnok Megyei Kormányhivatal Szolnoki Járási Hivatal Foglalkoztatási Osztályának tájékoztatója segítséget nyújt számunkra ahhoz, hogy az ezzel kapcsolatos tendenciák nyomon követhetőek legyenek.
Előző alkalommal 2015. júliusában került sor a napirend megtárgyalására, amely a munkanélküliség helyzetével, a munkanélküliek ellátásával és a közfoglalkoztatás szervezésével kapcsolatos adatok értékelését tartalmazta. 
A tavaly megtárgyalt tájékoztatóhoz kapcsolódó előterjesztés alapján a Képviselő-testület a határozatában arról döntött, hogy a Szolnoki Járási Hivatal Foglalkoztatási Osztályával együttműködve szükségesnek tartja a továbbiakban is folyamatosan a közfoglalkoztatás szervezését és a megfelelő információk átadásával a helyi vállalkozások működésének, pályázati lehetőségeik kihasználásának elősegítését, valamint a bejelentkező munkáltatók sikeres munkaerő toborzásának elősegítésében való önkormányzati közreműködést. 
A jelenlegi helyzet elemzésénél fontos hangsúlyozni, hogy a Jász-Nagykun-Szolnok Megyei Kormányhivatal Szolnoki Járási Hivatal Foglalkoztatási Osztálya áprilisi adatai szerint a munkavállalási korú népesség száma 4679 fő, amely csökkenést mutat a 2014-es 4800 főhöz, valamint a 2015. évi 4741 főhöz viszonyítva.
A munkanélküliség mértéke Martfűn a tavalyi és az idei körzeti átlagnál is kedvezőbb relatív mutatónál még jobban alakult, mert 4,91 %-ről 4,1 %-ra tovább csökkent.
A nyilvántartott álláskeresők létszáma a tavaly áprilisi 233 főhöz képest most 194 fő volt áprilisban.
Szintén fontos adat, hogy csökkent a tavaly áprilisi 21 főhöz képest a pályakezdő álláskeresők létszáma, idén átlagosan 14 martfűi pályakezdőt regisztráltak a rendszerben.                                                            
A tartós munkanélküliek száma (legalább 12 hónapja folyamatosan nyilvántartottak) 2015. év áprilisi időszakához viszonyítva ugyancsak csökkent a városban, 51 fő helyett 44 fő szerepelt a Szolnoki Járási Hivatal Foglalkoztatási Osztályának nyilvántartásában. 
Ez nyilvánvalóan azt is jelenti, hogy a folyamatos önkormányzati közfoglalkoztatás szervezése jelentősen hozzájárult az elmúlt időszakban is a munkanélküliség csökkentéséhez, amellyel sokan éltek is a munkanélküliek közül a városban.
Az elmúlt időszakban továbbra is biztosítottuk az önkéntes foglalkoztatási lehetőséget a közfoglalkoztatás mellett azok számára, akiknek a jogszabályi kötelezettségük: az ellátásuk továbbfolyósításához szükséges legalább 30 napos biztosítási idő megszerzése más módon nem megoldható. Az önkéntes munka keretein belül szintén kisegítő jellegű, egyszerű feladatok ellátásával segíthetik jövőben is a közfoglalkoztatásból kimaradó önkéntesek az intézményeink működését.
A közfoglalkoztatásban a beszámolási időszakban összesen 424 főt foglalkoztattunk az önkormányzatnál és az önkormányzat intézményeiben. 

A programokban 0 Ft pályázati önrész biztosításával és 123.737.704 Ft állami támogatás igénybevételével valósult meg a tartós munkanélküliek foglalkoztatása, a mellékelt táblázatban foglaltak szerint.

A közcélú foglalkoztatottak egyrészt közterületi kommunális jellegű, valamint az önkormányzati intézmények kisegítő, egyszerű feladatainak ellátásában vettek részt. 
Az aktív korú munkanélküliek, egészségkárosodott személyek ellátását 2015. március 1 óta az Önkormányzat helyett a Jász-Nagykun-Szolnok Megyei Kormányhivatal Szolnoki Járási Hivatala folyósítja azok számára, akik szociálisan rászorultak és közfoglalkoztatásba nem kerültek bevonásra.
A beszámolási időszakban az ellátásban részesülőkre vonatkozó adatokat a Szolnoki Járási Hivatal mellékelt tájékoztatója tartalmazza.
A megváltozott munkaképességűek további foglalkoztatásának elősegítésére a FŐKEFE KFT ad lehetőséget, amelynek az Önkormányzat a városban lévő 2 telephelyének bérleti díj megfizetése nélkül biztosítja folyamatosan az épületeit.
Igyekszünk továbbra is a munkáltatók sikeres munkerő-toborzását is elősegíteni elsősorban a martfűi munkanélküliek érdekében azzal, hogy a megkeresések alkalmával térítésmentes teremhasználatot és a szervezési feladatok lebonyolításához segítséget nyújtunk számukra. Az elmúlt időszakban újabb munkaerő-toborzásra városunkban ugyan nem került sor, megkeresés nem érkezett az Önkormányzathoz, de a jövőben is fontos feladatnak tartjuk a programok lebonyolításának támogatását.
Ezen kívül olyan pályázati lehetőséget is fontosnak tartottunk kihasználni, amely foglalkoztatás bővítést jelentett a város lakossága számára.

Így a beszámolási időszakban több sikeres kulturális közfoglalkoztatási programban alkalmaztunk önkormányzati intézménynél 7 hónaptól 12 hónapig terjedő időszakra 100 %-os támogatottsággal összesen 6 fő munkavállalót a kulturális, valamint a múzeumi feladatellátás területén. Ezek a pályázatok ez év márciusától kezdődően a következő év márciusáig tartanak és jelentős segítséget nyújtottak és nyújtanak az Önkormányzat, valamint a munkanélküli pályázati foglalkoztatott számára is.

A városban működő vállalkozások tájékoztatásának, valamint a pályázati lehetőségeik kihasználásának elősegítésére ez évben vállalkozói fórum megszervezésére – pályázati lehetőségek híján – egyenlőre nem került sor.
Tisztelt Képviselő-testület!
A város munkanélküliségéről, a munkanélküliek ellátásáról és a közfoglalkoztatás szervezéséről szóló beszámolót, valamint az alábbi határozati javaslatot elfogadni szíveskedjenek:
Határozati javaslat:
Martfű Város Önkormányzata Képviselő-testületének

……./2016. (VI.23.) határozata
a város munkanélküliségéről, a munkanélküliek ellátásáról és a közfoglalkoztatás szervezéséről 

Martfű Város Önkormányzatának Képviselő-testülete megtárgyalta és elfogadja a város munkanélküliségéről, a munkanélküliek ellátásáról és a közfoglalkoztatás szervezéséről szóló beszámolót és az alábbi határozatot hozza:

1. A Jász-Nagykun-Szolnok Megyei Kormányhivatal Szolnoki Járási Hivatal Foglalkoztatási Osztályával együttműködve a továbbiakban is folyamatosan szükséges a közfoglalkoztatás szervezése a tartós munkanélküliek foglalkoztatásához, az önkormányzati intézmények feladatellátásának biztosításához.
Határidő: folyamatos

Felelős: Dr. Papp Antal polgármester
2. A továbbiakban is támogatni szükséges a működő helyi vállalkozások erősítését, elő kell segíteni a megfelelő információik átadásával a pályázati lehetőségeik kihasználását.
A munkáltatóknak a szervezett és előre bejelentett munkaerő-toborzási rendezvényeit a lehetőségeinkhez mérten a jövőben is támogatni szükséges a foglalkoztatás bővítése érdekében.

Határidő: folyamatos

Felelős: Dr. Papp Antal polgármester

3. A Képviselő-testületet a határozat végrehajtásáról és a munkanélküliség helyzetének alakulásáról tájékoztatni kell.

Határidő: 2017. június 30.

Felelős: Dr. Papp Antal polgármester

Martfű, 2016. június 6.
                                                                                                           Dr. Papp Antal
   polgármester

Látta: Szász Éva

